افغانستان کی معیشت

افغانستان کی معیشت (یا اقتصاد) دنیا کی ان معیشتوں میں شمار ہوتی ہے جن کا انحصار زراعت، کان کنی اور صنعت پر ہے۔ افغانستان کا خام ملکی پیداوار (GDP) 2021 میں تقریباً 14.58 ارب امریکی ڈالر تھا جبکہ مساوی قوت خرید کے لحاظ سے یہ 67 ارب ڈالر کے قریب ہے۔ ملک کی سالانہ برآمدات تقریباً 2 ارب ڈالر سے زائد ہیں جن میں زیادہ تر حصہ زرعی اجناس، معدنیات، خشک میوہ جات اور افغان قالینوں پر مشتمل ہے۔

 مجموعی جائزہ 
افغانستان میں تقریباً 41 ملین آبادی کے ساتھ افغان افغانی (AFN) سرکاری کرنسی ہے۔ فی کس آمدنی 364 امریکی ڈالر کے لگ بھگ ہے جو دنیا میں سب سے کم فی کس آمدنیوں میں سے ایک ہے۔ غربت کی شرح 49 فیصد سے زیادہ ہے جبکہ بے روزگاری کی شرح 13 فیصد تک پہنچ چکی ہے۔ معیشت زیادہ تر زرعی پیداوار پر منحصر ہے جس میں گندم، پھل، خشک میوہ اور حیوانی مصنوعات شامل ہیں۔

 بیرونی تجارت 
افغانستان کی بڑی تجارتی منڈیاں متحدہ عرب امارات, پاکستان, بھارت اور چین ہیں۔ برآمدات میں قالین، اون، کپاس، میڈیکل جڑی بوٹیاں، قیمتی پتھر اور خشک میوہ جات شامل ہیں، جبکہ درآمدات میں خوراک، پٹرولیم مصنوعات، مشینری اور کپڑا شامل ہیں۔

 معاشی تاریخ 
انیسویں صدی کے آخر میں امیر عبدالرحمن خان اور امیر حبیب اللہ خان کے دور میں حکومت نے زیادہ تر تجارت پر اجارہ داری قائم رکھی۔ اس وقت معیشت کا زیادہ زور دفاعی پیداوار پر تھا۔ آزادی کے بعد افغان بینک نے کپاس کی کاشت میں سرمایہ کاری کی اور افغانستان کا کندوز صوبہ کپاس کی عالمی منڈی میں ایک بڑا مرکز بن گیا۔

1950 کی دہائی میں ہیل مند ویلی اتھارٹی منصوبہ شروع کیا گیا جس نے افغانستان کی جدید معیشت کی بنیاد رکھی۔ تاہم 1979 کی سوویت افغان جنگ اور بعد میں خانہ جنگیوں نے معیشت کو شدید نقصان پہنچایا۔ 2001 کے بعد بین الاقوامی امداد کے باعث معیشت میں بہتری آئی، مگر 2021 میں طالبان کے دوبارہ اقتدار میں آنے کے بعد بیرونی امداد منجمد کر دی گئی، جس سے معیشت کو شدید دھچکا لگا۔

 موجودہ صورت حال 
2023 میں افغانستان کی معیشت میں استحکام کے آثار دیکھے گئے ہیں۔ افغانی کرنسی نے سال کی تیسری سہ ماہی میں دنیا کی بہترین کارکردگی دکھائی اور افراط زر منفی میں رہا۔ زرعی شعبے کی بحالی، تجارت میں اضافے اور اقوام متحدہ کی امداد کے سبب معیشت میں جزوی بہتری آئی ہے۔ تاہم، طویل المدتی ترقی کے لیے افغانستان کو امن، سیاسی استحکام اور بین الاقوامی سرمایہ کاری کی ضرورت ہے۔

 مزید دیکھیے 
 افغان افغانی

 بیرونی روابط 

 Afghanistan: Economy Data in The World Bank website. 
 Asian Development Bank - Afghanistan and ADB
 FAO in Afghanistan
 Afghan Agriculture  (information resource site maintained by جامعہ کیلیفورنیا، ڈیوس and USDA)

 حوالہ جات